Vrystaat-polisieman en vrou dood in slaapkamer aangetrefArgieffoto: Kent Williamson Die liggaam van ŉ polisieman en sy vrou is Vrydagoggend in hul slaapkamer aangetref. Kol. Thandi Mbambo, woordvoerder van die polisie, het gesê die suster van die beampte wat dood is, het die polisie in Boithuso in die Vrystaat in kennis gestel van die voorval. “Sy het ŉ verdagte boodskap van haar broer gekry en gaan ondersoek instel. Toe sy by die huis in Botshabelo aankom, het sy die liggaam van haar broer en sy vrou in die slaapkamer aangetref,” het Mbambo gesê. Volgens Mbambo het die vrou (30) drie skietwonde gehad, twee in haar bors en een in haar kop. “Die beampte (36) wat aan die provinsiale taakspan verbonde was, het ŉ skietwond aan sy kop gehad,” het Mbambo gesê. Volgens haar is daar ŉ amptelike vuurwapen op die toneel gevind. Die motief agter die moord is steeds onbekend. ŉ Saak van moord word ondersoek en ŉ geregtelike doodsondersoek word gedoen.